|  |  |
| --- | --- |
| Kunnskapsdepartementet |  |
| Postboks 8119 Departement |  |
| 0030 Oslo |  |
|  |  |
|  | Vår fil: B21-AR RETHOS |
|  | Vårt Arkiv: Høringer 2021 |
|  |  |

Oslo 27. april 2021

**Innspill til utdanninger innen psykisk helse og rusarbeid**

Funksjonshemmedes Fellesorganisasjon (FFO) takker for invitasjonen til å gi innspill til utdanninger innen psykisk helse og rusarbeid.

FFO er en paraplyorganisasjon for 84 organisasjoner av funksjonshemmede og kronisk syke, med til sammen mer enn 335 000 medlemmer. Mange av våre medlemmer lever med fysiske funksjonsnedsettelser eller kroniske sykdommer i tillegg til å ha psykiske helseplager. Av og til har det en sammenheng, andre ganger har samme pasient både psykiske og somatiske diagnoser.

FFO startet i 2020 en ny satsning på sammenhenger mellom psykisk og somatisk helse for å fremme mer kunnskap og bedre tjenester til våre medlemmer på dette feltet. Derfor er vi svært glade for å bli invitert til å gi innspill til kompetansen sykepleiere bør ha etter en fullført masterutdanning eller videreutdanning innen psykisk helse og rusarbeid.

Vi vil også berømme departementet for å legge vekt på en tverrfaglig tilnærming til pasientgruppene. Dette er viktig for våre medlemsgrupper, som ofte har sammensatte helseutfordringer og sammensatte behov for oppfølging. Det er viktig at sykepleiere som spesialiserer seg til å jobbe med psykisk helse også har forståelse for hvordan det er å leve med en fysisk funksjonsnedsettelse, en kronisk sykdom eller et syndrom, og at de tar initiativ til å innhente kunnskap eller kontakt med andre instanser der det er behov for tverrfaglig samarbeid.

FFO mener det er viktig at en kandidat med masterutdanning for sykepleiere innen psykisk helse og rusarbeid bør ha følgende sluttkompetanse:

* Kandidaten har kunnskap om de mest sentrale psykologiske aspekter ved funksjonsnedsettelser og kronisk sykdom.
* Kandidaten har kunnskap om psykologiske perspektiver ved funksjonstap og tverrfaglige rehabiliterings- og habiliteringsforløp.
* Kandidaten kan analysere og forholde seg kritisk til egne verdier, roller og fungering i møte med brukere og samarbeidspartnere, og søke bistand ved behov.
* Kandidaten har inngående kunnskap om relasjonsbygging og kommunikasjon som gjør kandidater i stand til å kommunisere med pasienter og pårørende på en profesjonell og empatisk måte, inkludert bruk av digitale hjelpemidler og tolk.
* Kandidaten kan gjennomføre veiledning av pasienter, pårørende, studenter og relevant personell som er i lærings-, mestrings- og endringsprosesser.
* Kandidaten har kunnskap om inkludering, likestilling og ikke-diskriminering, uavhengig av funksjonsnedsettelse, kjønn, etnisitet, religion og livssyn, seksuell orientering, kjønnsidentitet, kjønnsuttrykk og alder, slik at kandidaten bidrar til å sikre likeverdige tjenester for alle grupper i samfunnet.

For videreutdanning innen psykisk helse og rusarbeid mener FFO det er viktig at en kandidat har følgende sluttkompetanse:

* Kandidaten har kunnskap om de mest sentrale psykologiske aspekter ved funksjonsnedsettelser og kronisk sykdom.
* Kandidaten kan analysere og forholde seg kritisk til egne verdier, roller og fungering i møte med brukere og samarbeidspartnere, og søke bistand ved behov.
* Kandidaten har kunnskap om inkludering, likestilling og ikke-diskriminering, uavhengig av funksjonsnedsettelse, kjønn, etnisitet, religion og livssyn, seksuell orientering, kjønnsidentitet, kjønnsuttrykk og alder, slik at kandidaten bidrar til å sikre likeverdige tjenester for alle grupper i samfunnet.

Det er selvsagt positivt om videreutdanningen har med flere av kompetansemålene vi foreslår for masterutdanningen, men vi har prioritert de viktigste punktene fordi vi forstår at det er færre studiepoeng i en videreutdanning.

Med vennlig hilsen

**FUNKSJONSHEMMEDES FELLESORGANISASJON**

Et bilde som inneholder tekst, utklipp

Automatisk generert beskrivelse 

Anette Remme Lilly Ann Elvestad

Seniorrådgiver Generalsekretær